Opinn fundur velferðarnefndar ASÍ um húsnæðismál

Hvernig tryggjum við öllum öruggt og gott húsnæði?

Ágætu félagar!

Ég bíð ykkur öll velkomin á þennan opna fund velferðarnefndar um húsnæðismál.

Nefndin boðar til þessa fundar í tilefni þess að nú stendur yfir vinna í samráðshópi á vegum velferðarráðherra um mótun nýrrar húsnæðisstefnu, þar sem fulltrúi ASÍ á sæti.

Verkalýðshreyfingin hefur lögnum látið sig húsnæðismál miklu varða. Áhersla hreyfingarinnar hefur ávallt verið á að tryggja launafólki húsnæðisöryggi sem er einn þeirra þátta sem snerta grundvallarvelferð hverrar fjölskyldu.

Framan af beitti hreyfingin sér með öflugum hætti við uppbyggingu verkamannabústaða og félagslegs húsnæðis, enda húsnæðisöryggi margs launafólks lítið og aðbúnaður víða slæmur. Þó aðstæður í samfélaginu hafi breyst og batnað er hlutverki hreyfingarinnar hvergi nærri lokið.

Á undanförnum árum hafa þær aðstæður skapast enn á ný á íslenskum húsnæðismarkaði að fjölskyldur sem ekki eiga þess kost að festa kaup á eigin húsnæði, búa margar við lítið húsnæðisöryggi og hafa fáa raunhæfa valkosti í húsnæðismálum. Á þessu sviði, eins og svo mörgum öðrum í okkar samfélagi, hafa markaðsöflin á liðnum árum leikið lausum hala og samfélagið misst sjónar af því sem raunverulega skiptir máli, að tryggt sé að við getum öll búið okkur og fjölskyldum okkar öruggt og gott heimili.

Áherslan nú þarf að vera á að fjölga öruggum valkostum í húsnæðismálum með áherslu á aukið framboð á langtíma leiguhúsnæði og búseturéttarkostum. Mikilvægur liður í því er uppstokkun á húsnæðisstuðningskerfum hins opinbera, vaxta – og húsleigubótakerfinu.

Alþýðusambandið hefur lengi talað fyrir því að í stað núverandi vaxta –og húsaleigubóta verði tekið upp eitt samræmt kerfi húsnæðisbóta sem tryggi jafnræði milli búsetuforma og sé öruggur stuðningur yfir tímann.

Það er ólíðandi fyrir fjölskyldur sem gera langtíma húsnæðisskuldbindingar út frá ákveðnum forsendum að opinber stuðningskerfi, eins og vaxtabótakerfið, taki stökkbreytingum vegna breyttra markaðsaðstæðna eða pólitískra duttlunga. Það er sömuleiðis með öllu ótækt að launafólk sem leigir sitt íbúðarhúsnæði skuli nánast útilokað frá opinberum húsnæðisstuðningi vegna óhóflegra tekjuskerðinga í húsleigubótakerfinu.

Þessu og mörgu öðru þarf að breyta í okkar kerfi.

Umræða um húsnæðismál er áhugaverð fyrir þær sakir að hún er í senn umræða um efnahagsmál, félagsmál, skipulagsmál, fjármál og svo margt fleira. Við höfum í dag verið svo heppin að fá til okkar góða gesti til að ræða málið frá ýmsum hliðum.

Sigurrós Kristinsdóttir

Formaður velferðarnefndar ASÍ